ለሃገሪቱ ሁለንተናዊ ልማት መጎልበት የዳያስፖራው ተሳትፎ ማደግ አለበት – ፕሬዝዳንት ሙላቱ ተሾመ
-ለሃገሪቱ ሁለንተናዊ ልማት መጎልበት የዳያስፖራው ተሳትፎ ማደግ እንደሚኖርበት የኢፌዴሪ ፕሬዝዳንት ሙላቱ ተሾመ ተናገሩ።ለአንድ ሳምንት  በደማቅ ሁኔታ ሲከበር የቆየው የኦሮሞ ዲያስፖራ ፌስቲቫል ማጠናቀቂያ ላይ ነው ፕሬዝዳንቱ ይህን የተናገሩት።ፕሬዝዳንቱ ሃገሪቱ የፈጠረችው ምቹ የኢንቨስትመንት  ሁኔታ የባለሃብቶችን ቀልብ የሳበ መሆኑንም አንስተዋል ።የኢትዮጵያ መንግስትም ዜገቹን ይበልጥ ተጠቃሚ የሚያደርግ የልማት ፖሊሲ ቀርጾ ተግባራዊ ማድረጉን ጠቅሰው ፥ ይህን እድል በመጠቀም የኦሮሞ ተወላጅ ዲያስፖራዎች በመረጡት የኢንቨስትመንት አማራጭ  ሃገራቸውን እንዲያለሙ ጥሪያቸውን እቅርበዋል።ባለፉት 20 አመታት የተመዘገቡ አጠቃላይ የልማት እና ዲሞክራሲያዊ ስኬቶች እና በሃገሪቱ ያሉ የልማት አማራጮች ላይ የፓናል ውይይት ተካሂዷል ።ውይይቱን በንግግር የከፈቱት ርዕሰ መስተዳድሩ ፥ በክልሉ በተጨባጭ የተመዘገበው ሁለንተናዊ ዕድገት የኢትዮጵያ ብሄሮች እና ብሔረሰቦች በጋራ የመሰረቱት ዲሞክራሲያዊ እና ልማታዊ መንግስት ውጤት መሆኑን አንስተዋል ።የክልሉ ተወላጆች በሃገራቸው ልማት ተሳትፏቸውን በማጠናከር የዜግነት ግዴታቸውን ሊወጡ ይገባልም ነው ያሉት።                         በዛሬው የማጠናቀቂያ ውሎ በዲሞክራሲያዊ ስርአት ግንባታና በኢኮኖሚያዊ የመሠረተ ልማቶች ፣ በማህበራዊ ዘርፍ በጤናና በትምህርት የተገኙ ስኬቶች ቀርበው ውይይት ተደርጎባቸዋል ።በክልሉ የተሰሩ የልማት ስራዎች እንዲሁም በሃገሪቱ ያሉ የልማት አማራጮች ላይ ውይይት ተካሂዶባቸዋል ።በሃገሪቱና በክልሉ ባሉ የዲሞክራሲና የመልካም አስተዳደር ሂደቶች ላይም ከተሳፊዎቹ ጥያቄዎች ቀርበው ምላሽ ተሰጥቶባቸዋል ።በሃገሪቱ እንዲሁም በክልሉ የሚታዩ የከተሞች ዕድገት ላይ የሚታየውን የአፈጻጸም ጉድለትን የተመለከቱ ውይይቶችም ተካሂደዋል።የተጀመሩ የልማት ስኬቶችን በማስቀጠልና በመልካም አስተዳደር እና በዲሞክራሲ ስርአት ግንባታው የሚታዩ ክፍተቶችን ለመቅረፍ መንግስት በትኩረት እየሰራ እንደሚገኝ በዚህ ወቅት በተደረገ ማብራሪያ ተጠቅሷል ።በሁለተኛው የዕድገትና የትራንስፎርሜሽን እቅድ ዘመንም መንግስት በእነዚህ ችግሮች ዙሪያ ከዲያስፖራው ማህበሰረብ ጋር ተቀራርቦ እንደሚሰራም ተገልጿል ።የመድረኩ መዘጋጀት የሚያስገኘውን ጠቀሜታ በመግለጽ ምስጋናቸውን ያቀረቡት ዲያስፖራዎቹ ፥ በቀጣይ በሃገሪቱም ሆነ በክልሉ በሚካሄዱ የልማት ስራዎች ላይ ተሳትፎ እንደሚያደርጉ ተናግረዋል ።በሃገሪቱ ባሉ መልካም የልማት አማራጮችን በመጠቀምም ለሃገሪቱ ሁለንተናዊ እድገት የበኩላቸውን ድርሻ እንደሚወጡም ነው የገለጹት ።ለሳምንት ሲካሄድ የቆየው ይህ ፌስቲቫል ፥ ከዚህ ቀደም በሃገራቸው የልማት ስራዎች ላይ በመሳተፍ ኢንቨስት ያደረጉ ባለሃበቶችን እውቅና በመስጠት ትናንት ማምሻውን ተጠናቋል ።(ኤፍቢሲ)